冯时行
峡州楚塞楼
东南上流蜀之门，领略形胜斯楼存。
岷峨之西江发源，势如建瓴注平原。
出门顿息波涛喧，五溪七泽相吐吞。
蜿蜒纡余带城垣，山亦却立且踞蹲。
排青叠翠来庭轩，座隅仿佛闻清猿。
我来新律当正元，天地清夷日晏温。
主人延客开清樽，酒酣疏襟忽孤骞。
北望两京手可扪，感时抚事销客魂。
比闻狂酋如封豚，灰飞烟灭华夷分。
赤县神州宜细论，翠华几时驱育贲，
归挽天河洗乾坤。愿见从来中国尊，
老夫日拭双瞳昏。